Iktar kmieni illum, wara nofs siegħa jiddiskutu bil-bibien magħluqin, il-membri tal-Bord tal-MEPA qalu le għal pompa tal-petrol fil-Magħtab. Dehrilhom li kellhom jiddiskutu bil-magħluq. Għalkemm kellhom dan id-dritt jiena ma niftakarx li dan qatt sar fis-snin li għaddew. Ma nafx għalfejn għamlu hekk għax ma ingħatat l-ebda raġuni għal dan. Id-diffikulta li tinħoloq f'dawn iċ-ċirkustanzi hi li m'għandix idea x'kienu l-argumenti li ġiebu l-membri tal-Bord. Għax meta d-diskussjoni tkun fil-magħluq il-feedback ikun zero. Mid-9 membri tal-Bord tal-MEPA li kienu preżenti 2 ma ħadux sehem fil-votazzjoni. Billi ma segwejniex id-diskussjoni allura ma nafux għaliex għażlu din it-triq. Id-deċiżjoni tfisser li l-maġġoranza tal-membri tal-Bord taw kaz tal-argumenti kollha li inġiebu, inkluż dawk tar-residenti. Dan juri kemm kien utli l-argument, f'xi mumenti jaħraq ħafna, li żviluppa waqt il-laqgħa pubblika tal-Bord tal-MEPA li saret il-ġimgħa l-oħra. Din id-deċiżjoni tagħti nifs liz-zona rurali tal-Magħtab. Mhux nifs fit-tul għax probabbilment ma ndumux ma jkollna niffaċċjaw l-appell.